Jens Joel (S), 2013-05-31:
Tak for det.
Tak til ministeren for fremlæggelsen af både strategi og besvarelse af forespørgslen her i dag.
Fra tid til anden kan debatten her i salen jo godt efterlade det indtryk, at Danmark er verdens navle og udgangspunkt for snart sagt alt, hvad der foregår.
Det er på en måde også fair nok, at vi herinde har det udgangspunkt, men jeg synes også, at dagen i dag er en oplagt chance til at slå fast, at det jo ikke i virkelighedens verden er tilfældet, og at vi mildest talt er dybt afhængige af, hvad der sker i resten af verden.
Danske virksomheder er dybt afhængige af at kunne afsætte deres varer på det globale marked, og selv om mange danskere måske ikke er klar over det, er det cirka hvert fjerde job i Danmark, der direkte eller indirekte er forbundet til vores eksport ud af landet.
Det drejer sig om næsten 700.000 danske arbejdspladser.
Men vores handelspolitik er ikke bare afgørende for Danmark og danske arbejdspladser.
En stærk handelspolitik er også et vigtigt redskab i kampen for at fremme ordentlig og fri international handel og kan med de rigtige redskaber være den mest effektive måde at trække millioner af mennesker fri af fattigdom i verdens mindst velstående lande.
Der er næppe nogen tvivl om, at verdensøkonomien i disse tider er i forandring.
Nye kræfter er sluppet løs, og mange lande, der tidligere så til fra sidelinjen, svinger nu taktstokken.
Rent faktisk forventer Europa-Kommissionen, som det tidligere er nævnt i dag, at 90 pct. af den globale vækst i det næste årti ligger uden for EU.
Det udfordrer os – for nu at sige det på jysk.
Men det giver os også nogle muligheder, som vi ikke har haft før.
Det kræver dog, at vi fører en aktiv, opsøgende og balanceret handelspolitik, så vi sikrer, at nogle af de enorme vækstrater også drypper lidt på degnen, som i det her tilfælde er Danmark.
Det vil være afgørende for, at vi kan bevare det danske velfærdssamfund, som vi kender så godt, og som vi jo slås med næb og klør for.
Finanskrisen har desværre også betydet, at der er en foruroligende tendens til protektionisme, som vokser frem, og den er vi nødt til at sætte på dagsordenen.
Det gør vi selvfølgelig rigtig effektivt igennem EU, men vi skal gå forrest, også internt i EU, for at bekæmpe de her ting, fordi en fair og fri handel er til gavn for væksten og beskæftigelsen i hele verdensøkonomien.
Hvorfor er det nødvendigt med en ny strategi?
er der sikkert nogen, der har tænkt.
Jeg synes faktisk, at ministeren allerede har givet gode begrundelser for det, men en af dem var jo det her sammenbrud i de globale forhandlinger i WTO-regi – et sammenbrud, som vi bliver nødt til at anlægge et realistisk synspunkt på.
Det betyder ikke, at Doharunden er død.
Det er stadig vores udgangspunkt, at det multilaterale skal styrkes og bruges i størst muligt omfang, men vi er nødt til at prioritere EU’s bilaterale frihandelsaftaler endnu højere, end vi hidtil har gjort.
Der ligger et kæmpe potentiale her, hvor særlig frihandelsaftaler med Japan og USA ser lovende ud.
Europa-Kommissionen har analyseret sig frem til, at alene frihandelsaftalen med USA vil øge den danske eksport med op mod 20-25 mia. kr.
Det vil skabe rigtig mange af de job, vi har brug for, og derfor skal vi selvfølgelig gøre vores ypperste for, at den aftale landes.
I forhold til EU’s EPA-forhandlinger med AVS-landene arbejder regeringen – selvfølgelig også i forlængelse af tidligere folketingsbeslutninger – for en balanceret og fleksibel tilgang, hvor der tages de fornødne hensyn til AVS-landenes interesser og ønsker, sådan som der også tidligere er blevet spurgt ind til af nogle af spørgerne her i salen.
For os Socialdemokrater er det afgørende, at vores handelspolitik går hånd i hånd med fremme af bæredygtig udvikling, miljø og klima og er med til at sikre overholdelse af menneskerettigheder, herunder de arbejdstagerrettigheder og de ILO-konventioner, som Danmark har ratificeret.
Den aktuelle tragedie i Dhaka understreger jo blot dette behov, selv om det desværre kun er det seneste store eksempel blandt mange.
Vi vil gerne styrke indsatsen og understøtte de danske virksomheders viden omkring frihandelsaftalerne og det sociale ansvar.
Vi forventer sådan set, at virksomhederne tager et ansvar, opfører sig ordentligt og tænker over, hvad de ting, de interagerer med ude i verden, har af sociale konsekvenser.
Det er ikke kun på grund af det etiske aspekt, men også fordi, som mange danske virksomheder selv siger, det faktisk kan være et konkurrenceparameter at opføre sig ordentligt.
Vi ønsker en aktiv, balanceret handelspolitik med fokus på dansk vækst og beskæftigelse, men også med fokus på at fremme en retfærdig og fri international handel, som særlig gavner verdens fattigste.
Vi er langtfra i mål, men med dagens strategi kan vi komme et markant stykke videre.